SET บ่ายผันผวน-รอดูถ้อยแถลง “ทรัมป์”โบรกฯ แนะ “ซื้อ” WORK ชูเป้า 52 บาท
SET บ่ายผันผวน - ตลาดจับตารอดูถ้อยแถลง “ทรัมป์” โบรกฯ แนะ “ซื้อ” WORK ชูเป้า 52 บาท มองผลการดำเนินงาน Q1/60 เริ่ม Turnaround จาก Q4/59 ที่คาดประกาศขาดทุน - มีโอกาสทำรายได้ผ่านสื่อออนไลน์เพิ่มขึ้น
20 ม.ค. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (20 ม.ค.) ผันผวนกรอบจำกัดคล้ายภูมิภาคที่แกว่งทั้งบวก-ลบ ตลาดบ้านเราพยายามรีบาวด์แต่ไปได้ไม่ไกลขาดปัจจัยผลักดัน และขึ้นไปมากแล้วก่อนหน้านี้ ขณะที่รอถ้อยแถลง”ทรัมป์”หลังรับตำแหน่งประธานาธิบดีสหรัฐวันนี้ และติดตามทิศทาง Brexit บ่ายนี้ตลาดฯคงจะยังผันผวนต่อไป ให้กรอบแกว่งไว้ที่ 1,545-1,560 จุด
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้แกว่งผันผวนในกรอบจำกัด คล้ายคลึงกับตลาดหุ้นในภูมิภาคเอเชียที่เช้านี้เคลื่อนไหวทั้งในแดนบวก-ลบ ซึ่งตลาดบ้านเราพยายามที่จะรีบาวด์ขึ้นไปแต่ก็ยังไปไหนได้ไม่ไกล เนื่องจากขาดปัจจัยผลักดัน ขณะเดียวกันหุ้นก็ได้ปรับตัวขึ้นไปมากแล้วในช่วงก่อนหน้านี้ด้วย
นอกจากนี้ ตลาดฯกำลังรอดูถ้อยแถลงของนายโดนัลด์ ทรัมป์ หลังเข้ารับตำแหน่งประธานาธิบดีสหรัฐฯคนใหม่ในวันนี้ (20 ม.ค.) ซึ่งก็รอดูนโยบายว่าจะเป็นอย่างไร เชื่อว่าน่าจะสร้างความผันผวนให้กับตลาดการเงินได้พอควร อีกทั้งยังต้องติดตามเรื่องการแยกตัวออกจากสหภาพยุโรปของอังกฤษ (Brexit) ด้วย
แนวโน้มการลงทุนในช่วงบ่ายนี้ ตลาดฯคงจะยังผันผวน เพื่อรอดูถ้อยแถลงของ”ทรัมป์”พร้อมให้กรอบการแกว่งไว้ที่ 1,545-1,560 จุด
 
บล.ธนชาต ระบุในบทวิเคราะห์ (20 ม.ค.) SET ฟื้นตัวต่อเนื่องจากแนวรับบริเวณ 1,550 จุด และมีการปิด Gap ทางเทคนิคไปแล้วที่ 1,546 จุด เมื่อวานนี้ อย่างไรก็ดี เรายังกังวลต่อการความ “ผันผวน” ที่เพิ่มขึ้นของ SET และตลาดหุ้นโลก จากการนำนโยบายเศรษฐกิจทรัมป์มาปฎิบัติจริง ตั้งแต่ 20 ม.ค.นี้ (implementation risk) และมอง upside จำกัดที่ 1,566 จุด
ในขณะเดียวกัน  แนะนำ “ซื้อ” WORK ด้วยเป้าหมายพื้นฐาน 52 บาท จาก 1) ผลการดำเนินงานไตรมาส 1/60 จะเริ่ม Turnaround ทันทีจากไตรมาส 4/59 ที่คาดว่าจะประกาศขาดทุนซึ่งมองว่าตลาดคาดไว้อยู่แล้ว 2) กำไรปี 2560 จะเติบโตสูงเป็นอันดับต้นๆ ของตลาดหรือมากกว่า 268% ที่ 502 ล้านบาท จากเม็ดเงินโฆษณาที่เพิ่มขึ้น และการปรับราคาค่าโฆษณาเป็น 60,000 บาท/นาที หรือ มากกว่า 20% จากปีก่อน 3) มีโอกาศทำรายได้ผ่านสื่อออนไลน์เพิ่มขึ้น โดยปัจจุบันมีการถ่ายทอดผ่านสื่อออนไลน์อย่าง YouTube, Facebook และ Line ซึ่งคาดว่าจะมีรายได้จากส่วนนี้ประมาณ 50 ล้านบาทในปี 2559 และเพิ่มขึ้น 100 ล้านบาทในปี 2560 และ 4) ทางเทคนิคราคาหุ้น WORK ทำจุดสูงสุดใหม่มีเป้าหมายการปรับสูงขึ้นที่ 52 บาท หรือถัดไปที่ 55 บาท ตามลำดับ
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB   มูลค่าการซื้อขาย 2,561.33 ล้านบาท ปิดที่ 151.00 บาท ลดลง  4.00 บาท
CPALL  มูลค่าการซื้อขาย 1,047.67 ล้านบาท ปิดที่  59.25 บาท ราคาไม่เปลี่ยนแปลง
IVL  มูลค่าการซื้อขาย   822.27 ล้านบาท ปิดที่  35.00 บาท เพิ่มขึ้น 0.25 บาท
KBANK  มูลค่าการซื้อขาย   815.65 ล้านบาท ปิดที่ 185.00 บาท เพิ่มขึ้น 3.00 บาท
KTB  มูลค่าการซื้อขาย   739.87 ล้านบาท ปิดที่  18.70 บาท เพิ่มขึ้น 0.30 บาท